KOMISSION TÄYTÄNTÖÖNPANOPÄÄTÖS (EU) 2018/2079,

annettu 19 päivänä joulukuuta 2018,

moottorin joutokäyntirullaustoiminnon hyväksymisestä innovatiiviseksi teknologiaksi henkilöautojen hiilidioksidipäästöjen vähentämiseksi Euroopan parlamentin ja neuvoston asetuksen (EY) N:o 443/2009 nojalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon päästönormien asettamisesta uusille henkilöautoille osana yhteisön kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 23 päivänä huhtikuuta 2009 annetun Euroopan parlamentin ja neuvoston asetuksen (EY) N:o 443/2009 (1) ja erityisesti sen 12 artiklan 4 kohdan,

sekä katsoo seuraavaa:

(1) Valmistajat Audi AG, BMW AG, FCA Italy SpA, Ford Motor Company, Hyundai Motor Europe Technical Center GmbH, JLR Jaguar Land Rover LTD, Opel Automobile GmbH, PSA Peugeot Citroën, Groupe Renault, Robert Bosch GmbH, Toyota Motor Europe NV/SA, Volvo Cars Corporation ja Volkswagen AG, jäljempänä ’hakijat’, jättivät 21 päivänä maaliskuuta 2018 yhteisen hakemuksen moottorin joutokäyntirullaustoiminnon hyväksymistä ekoinnovaatioksi.

(2) Hakemus on arvioitu asetuksen (EU) N:o 443/2009 12 artiklan ja komission täytäntöönpanoasetuksen (EU) N:o 725/2011 (2) mukaisesti.

(3) Hakemus koskee moottorin joutokäyntirullaustoimintoa, jota on määrä käyttää tavanomaisella voimalaitteella (ei-hybridi lämpövoimakone) varustetuissa luokan M1 ajoneuvoissa. Tämän innovatiivisen teknologian perusperiaate on kytkeä polttomoottori irti ajolaitteesta ja estää moottorin jarrutuksesta aiheutuva vauhdin hidastuminen. Toiminnon on määrä kytkeytyä päälle automaattisesti pääajotilassa, joka valikoituu automaattisesti, kun ajoneuvo käynnistetään. Rullauksella voidaan näin lisätä liikkuvan ajoneuvon vierintämatkaa tilanteissa, joissa ei tarvita lainkaan käyttövoimaa tai halutaan vähentää nopeutta hitaasti. Rullauksen aikana ajoneuvon kineettinen energia ja potentiaalienergia käytetään suoraan ajovastuksen voittamiseen, mikä vähentää polttoaineenkulutusta. Hidastuvuuden vähentämiseksi moottori kytketään irti ajolaitteesta vapauttamalla kytkin. Tämän tekee automaattisesti automaattivaihteiston ohjausyksikkö tai käsivalintaisen vaihteiston tapauksessa automaattikytkin. Rullausvaiheiden aikana moottori käy joutokäyntinopeudella.

(4) Komissio hyväksyi täytäntöönpanopäätöksillä (EU) 2015/1132 (3) Porsche AG:n hakemuksen, joka koskee yksinomaan luokkaan M1 kuuluvien Porschen S-sarjan ajoneuvoihin (sport coupé) tarkoitettua rullaustoimintoa, ja (EU) 2017/1402 (4) BMW AG:n hakemuksen, joka koskee yksinomaan luokkaan M1 kuuluviin BMW:n ajoneuvoihin, jotka on varustettu tavanomaisella voimalaitteella ja automaattivaihteistolla, tarkoitettua moottorin tyhjäkäyntirullaustoimintoa. Nykyisten hakemusten kohteena oleva joutokäyntirullaustoiminto on tarkoitettu käytettäväksi luokan M1 ajoneuvoissa, joissa on tavanomainen voimalaite ja joko automaattinen tai käsivalintainen vaihteisto.

(5) Hakijat ovat moottorin joutokäyntirullaustoiminnolla saatavien hiilidioksidipäästövähennysten testaamiseksi toimittaneet hiilidioksidipäästövähennysten testausmenetelmän, johon kuuluu muunnettu NEDC-testisykli, jossa ajoneuvon on mahdollista rullata. Jotta saavutetut hiilidioksidipäästövähennykset voidaan määrittää, olisi vertailtava ajoneuvoa, johon on asennettu joutokäyntirullaustoiminto, ja verrokkiajoneuvoa, johon sitä ei ole asennettu, jossa se ei ole saatavilla pääajotilassa tai jossa se on kytketty pois päältä testausta varten. Jotta vertailu olisi luotettava, olisi verrokkiajoneuvon testauksessa käytettävä vakiomuotoista kuumakäynnistys-NEDC-testiä ja otettava ekoinnovaatiolla varustettuun ajoneuvoon sovellettavat muunnetut olosuhteet huomioon soveltamalla hiilidioksidipäästövähennystä laskettaessa erityistä muuntotekijää. Muuntotekijän arvona olisi aiheellista säilyttää 0,960, jotta se on linjassa täytäntöönpanopäätöksissä (EU) 2015/1132 ja (EU) 2017/1402 vahvistetun muuntotekijän kanssa.

(6) Hiilidioksidipäästövähennyksen määrittelyssä keskeinen tekijä on se ajoneuvon kulkeman matkan osuus, jonka aikana rullaustoiminto on kytkettynä päälle, kun otetaan huomioon, että rullaustoiminto voidaan kytkeä pois päältä muissa ajotiloissa kuin pääajotilassa. Jotta voitaisiin ottaa huomioon markkinoilla olevien ajoneuvojen eroavaisuudet, olisi aiheellista vahvistaa käyttötekijä, joka edustaa teknologian käyttöastetta suuressa määrässä erilaisia ajoneuvoja todellisissa olosuhteissa. Hakijoiden toimittamien tietojen perusteella on selvää, että moottorin joutokäyntirullausteknologian käyttöönotto riippuu tietyistä nopeusrajoituksista, jotka voivat vaihdella eri ajoneuvojen välillä. Toimitetun tietokannan perusteella on katsottava, että rullaustoiminto on käytössä, kun ajoneuvon nopeus on yli 15 km/h.

(7) Hakemuksessa toimitetut tiedot osoittavat, että asetuksen (EY) N:o 443/2009 12 artiklassa tarkoitetut perusteet ja täytäntöönpanoasetuksen (EU) N:o 725/2011 2 ja 4 artiklassa tarkoitetut edellytykset täyttyvät sellaisten erilaisten luokan M1 ajoneuvojen tapauksessa, jotka on varustettu tavanomaisella voimalaitteella ja automaattisella tai käsivalintaisella vaihteistolla. Hakemuksen tukena on lisäksi todentamisraportteja, jotka on laatinut riippumaton ja sertifioitu elin täytäntöönpanoasetuksen (EU) N:o 725/2011 7 artiklan mukaisesti.

(8) Kun otetaan huomioon nyt käsiteltävänä olevan yhteishakemuksen mukana toimitetut tiedot ja Porsche AG:n rullaustoiminnon hyväksymistä koskevan hakemuksen arvioinnista täytäntöönpanopäätöksen (EU) 2015/1132 yhteydessä ja BMW AG:n moottorin tyhjäkäyntirullaustoiminnon hyväksymistä koskevan hakemuksen arvioinnista täytäntöönpanopäätöksen (EU) 2017/1402 yhteydessä saatu kokemus sekä moottorin rullausteknologiaan liittyviä suhteellista rullausmatkaa, käyttötekijöitä ja hiilidioksidipäästövähennyksiä tarkastellut sisäinen tutkimus (5), on esitetty riittävästi näyttöä siitä, että joutokäyntirullaustoiminto täyttää asetuksen (EU) N:o 443/2009 12 artiklassa tarkoitetut perusteet ja että se voi vähentää tavanomaisella voimalaitteella varustettujen luokan M1 ajoneuvojen hiilidioksidipäästöjä vähintään 1 g CO2/km täytäntöönpanoasetuksen (EU) N:o 725/2011 9 artiklan mukaisesti. Sen vuoksi tyyppihyväksyntäviranomaisen on varmistettava, että täytäntöönpanoasetuksen (EU) N:o 725/2011 9 artiklassa määritetty kynnysarvo eli 1 g CO2/km täyttyy, kun sertifioidaan moottorin joutokäyntirullaustoiminnolla varustettujen luokan M1 ajoneuvojen hiilidioksidipäästövähennyksiä.

(9) Tätä taustaa vasten komissio katsoo, ettei kyseessä olevan innovatiivisen teknologian hyväksymistä pitäisi vastustaa.

(10) Jotta moottorin joutokäyntirullaustoiminnon avulla saavutetut hiilidioksidipäästövähennykset voidaan sertifioida, valmistajien olisi toimitettava tyyppihyväksyntäviranomaiselle sertifiointihakemuksen liitteenä riippumattoman ja sertifioidun elimen antama todentamisraportti, jossa vahvistetaan, että joutokäyntirullaustoiminnolla varustettu ajoneuvo täyttää tässä päätöksessä täsmennetyt edellytykset.

(11) Jos tyyppihyväksyntäviranomainen toteaa, että moottorin joutokäyntirullaustoiminto ei täytä sertifioinnin edellytyksiä, hiilidioksidipäästövähennysten sertifiointia koskeva hakemus olisi hylättävä.

(12) Tätä päätöstä sovellettaessa olisi noudatettava komission asetuksen (EY) N:o 692/2008 (6) liitteessä XII tarkoitettua testausmenettelyä. Innovatiivisten teknologioiden arvioinnissa on 1 päivästä tammikuuta 2021 sovellettava komission täytäntöönpanoasetuksessa (EU) 2017/1151 (7) vahvistettua testausmenettelyä. Tätä päätöstä sovelletaan valmistajan keskimääräisten päästöjen laskemiseen kalenterivuoteen 2020 saakka mainittu vuosi mukaan luettuna.

(13) Euroopan parlamentin ja neuvoston direktiivin 2007/46/EY (8) liitteiden I, VIII ja IX mukaisissa asiaa koskevissa tyyppihyväksyntäasiakirjoissa käytettäväksi tarkoitetun yleisen ekoinnovaatiokoodin määrittämiseksi olisi määritettävä yksilöllinen innovatiivisen teknologian koodi,

ON HYVÄKSYNYT TÄMÄN PÄÄTÖKSEN:

1 artikla Hyväksyntä Hyväksytään moottorin joutokäyntirullaustoiminto asetuksen (EY) N:o 443/2009 12 artiklassa tarkoitetuksi innovatiiviseksi teknologiaksi, mikäli seuraavat edellytykset täyttyvät: a) kyseinen innovatiivinen teknologia asennetaan tavanomaisella voimalaitteella varustettuihin luokan M1 ajoneuvoihin, joissa on automaattivaihteisto tai käsivalintainen vaihteisto ja automaattikytkin; b) moottorin joutokäyntirullaustoiminto otetaan automaattisesti käyttöön ajotilassa, joka valikoituu aina, kun ajoneuvo käynnistetään, riippumatta siitä, mikä toimintatila oli valittuna, kun ajoneuvo aiemmin sammutettiin, jäljempänä ’pääajotila’; c) kuljettaja ei pääajotilassa voi kytkeä moottorin joutokäyntirullaustoimintoa pois päältä, eikä sitä voida kytkeä pois päältä ulkoisilla toimilla; d) moottorin joutokäyntirullaustoiminto pysyy kytkettynä toimintaan vähintään siihen asti, kun nopeus on 15 km/h; e) liitteessä tarkoitettua testiä varten ajoneuvoissa, joissa on valmius rullata niin kauan, että nopeus on alle 15 km/h, moottorin joutokäyntirullaustoiminto on kytkettävä pois toiminnasta, kun nopeus on 15 km/h.

2 artikla Hakemus hiilidioksidipäästövähennysten sertifiointia varten Valmistajat voivat tähän päätökseen viittaamalla hakea täytäntöönpanoasetuksen (EU) N:o 725/2011 11 artiklan mukaisesti tyyppihyväksyntäviranomaiselta hiilidioksidipäästövähennysten sertifiointia moottorin joutokäyntirullaustoiminnolle. Sertifiointihakemukseen on liitettävä todentamiskertomus, jonka laatii riippumaton ja sertifioitu elin ja jossa todistetaan, että joutokäyntirullaustoiminnolla varustettu ajoneuvo täyttää 1 artiklassa vahvistetut edellytykset ja täytäntöönpanoasetuksen (EU) N:o 725/2011 9 artiklassa määritetyn hiilidioksidipäästövähennysten kynnysarvon, joka on 1 g CO2/km.

3 artikla Hiilidioksidipäästövähennysten sertifiointi Edellä 1 artiklassa tarkoitetun moottorin joutokäyntirullaustoiminnon käytön ansiosta saavutetut hiilidioksidipäästövähennykset on määritettävä liitteessä vahvistetuilla menetelmillä. Hyväksyntäviranomaisen on tarkistettava saavutettu vähennys käyttäen muiden muassa 2 artiklassa tarkoitettua todentamiskertomusta ja sertifioitava kyseinen vähennys, kunhan täytäntöönpanoasetuksen (EU) N:o 725/2011 9 artiklassa vahvistettu kynnysarvo saavutetaan. Vähennys on otettava huomioon valmistajan keskimääräisten päästöjen laskemisessa kalenterivuoteen 2020 saakka mainittu vuosi mukaan luettuna.

4 artikla Ekoinnovaatiokoodi Kun tähän päätökseen viitataan täytäntöönpanoasetuksen (EU) N:o 725/2011 11 artiklan 1 kohdan mukaisesti, tyyppihyväksyntäasiakirjaan merkitään ekoinnovaatiokoodi ”25”.

5 artikla Soveltaminen Tätä päätöstä sovelletaan 31 päivään joulukuuta 2020.

6 artikla Voimaantulo Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 19 päivänä joulukuuta 2018. Komission puolesta Puheenjohtaja Jean-Claude JUNCKER

(1) EUVL L 140, 5.6.2009, s. 1.

(2) Komission täytäntöönpanoasetus (EU) N:o 725/2011, annettu 25 päivänä heinäkuuta 2011, henkilöautojen hiilidioksidipäästöjä vähentävien innovatiivisten teknologioiden hyväksymis- ja sertifiointimenettelystä Euroopan parlamentin ja neuvoston asetuksen (EY) N:o 443/2009 mukaisesti (EUVL L 194, 26.7.2011, s. 19).

(3) Komission täytäntöönpanopäätös (EU) 2015/1132, annettu 10 päivänä heinäkuuta 2015, Porsche AG:n rullaustoiminnon hyväksymisestä innovatiiviseksi teknologiaksi henkilöautojen hiilidioksidipäästöjen vähentämiseksi Euroopan parlamentin ja neuvoston asetuksen (EY) N:o 443/2009 nojalla (EUVL L 184, 11.7.2015, s. 22).

(4) Komission täytäntöönpanopäätös (EU) 2017/1402, annettu 28 päivänä heinäkuuta 2017, BMW AG:n tyhjäkäyntirullaustoiminnon hyväksymisestä innovatiiviseksi teknologiaksi henkilöautojen hiilidioksidipäästöjen vähentämiseksi Euroopan parlamentin ja neuvoston asetuksen (EY) N:o 443/2009 nojalla (EUVL L 199, 29.7.2017, s. 14).

(5) Euroopan komission ilmastotoimien pääosaston tutkimus Evaluation of the relative coasting distance, usage factors and CO2 savings for the coasting technology, https://publications.europa.eu/en/publication-detail/-/publication/9673ca61-9abc-11e8-a408-01aa75ed71a1/language-en.

Tutkimusraportin perustana ovat todelliset ajonaikaiset testausolosuhteet ja ajoneuvot, joihin ei ole asennettu rullaustoimintoa. Tulokset edustavat ainoastaan rullausteknologian potentiaalia tietyissä olosuhteissa, ja raporttia on pidettävä ainoastaan asiaa tukevana asiakirjana.

(6) Komission asetus (EY) N:o 692/2008, annettu 18 päivänä heinäkuuta 2008, moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täytäntöönpanosta ja muuttamisesta (EUVL L 199, 28.7.2008, s. 1).

(7) Komission asetus (EU) 2017/1151, annettu 1 päivänä kesäkuuta 2017, moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täydentämisestä, Euroopan parlamentin ja neuvoston direktiivin 2007/46/EY, komission asetuksen (EY) N:o 692/2008 ja komission asetuksen (EU) N:o 1230/2012 muuttamisesta ja asetuksen (EY) N:o 692/2008 kumoamisesta (EUVL L 175, 7.7.2017, s. 1).

(8) Euroopan parlamentin ja neuvoston direktiivi 2007/46/EY, annettu 5 päivänä syyskuuta 2007, puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle (Puitedirektiivi) (EUVL L 263, 9.10.2007, s. 1).